Vrou laat gesin glo doodmaak(Foto ter illustrasie: Pixabay) ŉ 20-jarige vrou van Noordwes wat glo saamgesweer het om haar gesin uit te wis, het Donderdag saam met haar vermeende medepligtiges in die Brits-landdroshof verskyn. Dié verskyning kom net meer as vyf jaar nadat Onthatile Sebati (20) se pa (42), ma (40), swanger suster (19) en sesjarige boetie in hul huis in die Mmakau-nedersetting doodgeskiet is. Die voorval het op 6 Desember 2016 plaasgevind. Sebati en haar medebeskuldigdes, Tumelo Mokone (23) en Kagiso Mokone (23), word nou deur vier aanklagte van moord, roof met verswarende omstandighede, die besit van ŉ vuurwapen en ammunisie asook diefstal in die gesig gestaar. Die beskuldigdes is in Desember verlede jaar in hegtenis geneem nadat Sebati haarself aan die polisie oorgegee het. Volgens Lumka Mahanjana, woordvoerder vir die Nasionale Vervolgingsgesag (NVG), het die 20-jarige aan polisie erken dat sy destyds twee mense gehuur het om die moorde uit te voer. Mahanjana sê die beskuldigdes het die hof gevra om hulle op borgtog van R1 000 elk vry te laat. Hulle sal egter tot hulle volgende verskyning op 18 Januarie in aanhouding bly. Intussen sal Sebati ŉ psigiatriese evaluering ondergaan. “Die staat het gevra dat die saak uitgestel word aangesien die verslag wat van die departement van sosiale ontwikkeling ontvang is, aanbeveel dat Sebati vir psigiatriese evaluering gestuur moet word,” het Mahanjana gesê.